Diari Oficial de la Generalitat Valenciana


Sumari del DOGV 9429, del 16-09-2022 (2022/8240)

DECRET 26/2022, de 8 de setembre, del president de la Generalitat, pel qual s'estableixen les bases reguladores de les subvencions destinades al sosteniment de les mancomunitats de municipis de la Comunitat Valenciana d'àmbit comarcal.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9429

Data del DOGV
:   16-09-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/8240


Data del document
:   08-09-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública

DECRET 26/2022, de 8 de setembre, del president de la Generalitat, pel qual s'estableixen les bases reguladores de les subvencions destinades al sosteniment de les mancomunitats de municipis de la Comunitat Valenciana d'àmbit comarcal. [2022/8240]  
Índex  
  
Preàmbul  
Article 1. Definició de l'objecte  
Article 2. Entitats beneficiàries  
Article 3. Despeses subvencionables  
Article 4. Obligacions de les entitats beneficiàries  
Article 5. Import màxim de la subvenció  
Article 6. Convocatòria i procediment de concessió  
  
Article 7. Sol·licituds i documentació  
Article 8. Criteris objectius d'atorgament de la subvenció  
Article 9. Ordenació i instrucció del procediment i comissió de valoració  
Article 10. Resolució  
Article 11. Concurrència amb altres ajudes  
Article 12. Supòsits i criteris de modificació de la resolució  
Article 13. Ordenació del pagament i justificació de les subvencions concedides  
Article 14. Revisió d'expedients  
Article 15. Seguiment i pla de control  
Article 16. Quantia de les subvencions  
Article 17. Transparència, subministrament d'informació i dades obertes  
Article 18. Règim jurídic en matèria de protecció de dades personals  
Article 19. Delegació i facultat de desenvolupament  
Disposició addicional única. Incidència pressupostària  
Disposició final única. Entrada en vigor  
  
  
PREÀMBUL  
  
Les mancomunitats de municipis s'erigeixen en expressió del dret d'associació dels municipis, per la qual cosa estan directament vinculades al principi d'autonomia local, i resulten essencials per a la millora en la prestació de serveis i en la realització d'obres públiques de caràcter supramunicipal.  
La Llei 21/2018, de 16 d'octubre, de la Generalitat, de mancomunitats de la Comunitat Valenciana, té per objecte, com es manifesta en el seu preàmbul, fomentar el desenvolupament de les mancomunitats i dels municipis, i les configura com un eix bàsic en la prestació de serveis a la ciutadania, mitjançant el desenvolupament d'una autèntica cultura associativa com a base per a incrementar l'eficiència i l'eficàcia d'aquesta prestació, i com una referència bàsica per a les polítiques de la Generalitat i la resta d'administracions de la Comunitat Valenciana.  
Aquesta llei ha dotat les mancomunitats d'un règim jurídic més complet i nou, partint de l'heterogeneïtat en la seua composició, i du a terme una regulació més detallada quant a la seua diferent catalogació, atenent la seua capacitat de gestió, i l'adequació del seu àmbit territorial i competencial de la demarcació territorial corresponent.  
  
En aquesta línia, com a novetat es regula en la citada Llei 21/2018, de 16 d'octubre, de la Generalitat, un nou model de mancomunitats, les mancomunitats d'àmbit comarcal, que es configuren com una nova entitat administrativa sota un doble vessant: d'una banda, com a estructura associativa estable i sòlida, per al més eficaç i eficient exercici d'unes competències que es consideren imprescindibles a l'hora d'una prestació dels serveis públics oferits a la ciutadania, així com de la participació d'aquesta en els assumptes públics; i, d'altra banda, com a referència territorial per a la implementació de les polítiques i els serveis de la resta d'administracions públiques de la Comunitat Valenciana.  
  
En l'apartat 6 de l'article 36 d'aquesta llei, quan es regulen, en el títol VI, les referències als recursos i el règim econòmic de les mancomunitats, es fa esment al fet que, amb la finalitat de promoure el desenvolupament de les mancomunitats d'àmbit comarcal de municipis i articular la cooperació en el sosteniment d'aquestes, la Generalitat establirà línies de finançament per a mancomunitats d'àmbit comarcal, la quantia de les quals s'establirà amb caràcter anual a través de la Llei de pressupostos de la Generalitat.  
Per tant, la política de la Generalitat, en aquest àmbit, de conformitat amb el que disposa l'article 63.4 de l'Estatut d'Autonomia de la Comunitat Valenciana, s'inscriu en la línia del foment i la cooperació amb les mancomunitats del nostre àmbit territorial, tenint en compte el paper que aquestes exerceixen al constituir-se en un instrument de gran utilitat per a garantir a la ciutadania la qualitat més gran possible en la prestació dels serveis municipals, que, per les seues característiques, puguen ser prestats de manera conjunta, i obtindre amb això una major eficàcia i eficiència.  
La Generalitat, en el marc de les actuacions de suport i foment a les entitats locals, instrumenta aquestes subvencions destinades a col·laborar amb el sosteniment, tant de les despeses que impliquen les plantilles d'aquesta mena de mancomunitat com de les despeses corrents, tot això d'acord amb els principis d'objectivitat, transparència, lliure concurrència, ple respecte a l'autonomia i la suficiència financera dels ens locals, i solidaritat.  
Aquestes subvencions estan incloses en el Pla estratègic de subvencions de la Presidència de la Generalitat i els seus organismes públics per al període 2021-2023, aprovat per Resolució de 26 de febrer de 2021, de la Presidència de la Generalitat (DOGV 9033, 03.03.2021), i modificat per Resolució de 28 de març de 2022, de la Presidència de la Generalitat (DOGV 9311, d'01.04.2022, i correcció d'errades DOGV núm. 9321, de 20.04.2022).  
Les subvencions regulades es regiran pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant Llei 1/2015), en la Llei 38/2003, de 17 de novembre, general de subvencions (d'ara en avant LGS); i en el Reial decret 887/2006, de 21 de juliol, pel qual s'aprova el reglament de la llei general de subvencions (d'ara en avant RLGS), i les restants normes que hi siguen aplicables.  
La seua concessió és realitzarà mitjançant el procediment de concurrència competitiva al qual es refereixen l'article 164 de la Llei 1/2015, l'article 22 de la LGS, i l'article 55 del RLGS.  
En compliment del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions a concedir en el marc de les convocatòries que es regiran per les bases reguladores aprovades pel present decret, no requereixen notificació a la Comissió Europea, per no reunir els requisits recollits en l'article 107.1 del Tractat de Funcionament de la Unió Europea; en concret, atés que no suposen cap avantatge econòmic, ja que les entitats a les quals va dirigida la subvenció, les mancomunitats comarcals, no exerceixen activitats econòmiques amb ànim lucratiu. Així mateix, les actuacions subvencionables no suposen cap avantatge econòmic, ni desenvolupament d'activitat econòmica en el mercat, relacionada amb l'oferta de béns o serveis. La percepció de les citades subvencions no provoca, en cap cas, un falsejament de la competència que puga afectar els intercanvis comercials entre Estats membres.  
El present decret no comporta càrregues administratives addicionals. Les actuacions seran assumides pel personal i els mitjans ja existents, sense que les mesures incloses en el present decret suposen increment de dotacions, ni retribucions ni altres despeses de personal. I, d'altra banda, no s'imposen tampoc càrregues administratives addicionals a les mancomunitats, llevat de les absolutament imprescindibles per a sol·licitar les ajudes i justificar el destí d'aquestes.  
  
Per tot el que s'ha exposat, de conformitat amb el que s'estableix en l'article 160.2.b) de la Llei 1/2015, i l'article 34 de la Llei 5/1983, de 30 de desembre, del Consell; donant compliment al que es disposa en l'article 165.1 de la Llei 1/2015, i d'acord amb les competències atribuïdes a la Presidència de la Generalitat, en l'article 2 del Decret 5/2019, de 16 de juny, del president de la Generalitat,  
  
DECRETE  
  
Article 1. Definició de l'objecte  
És objecte del present decret l'aprovació de les bases per a la concessió de subvencions destinades al sosteniment de les despeses de personal, així com també de les despeses corrents en béns i serveis, de les mancomunitats de municipis de la Comunitat Valenciana que hagen obtingut la qualificació de mancomunitat comarcal, o hagen iniciat l'expedient de modificació estatutària de la Llei 21/2018, de 16 d'octubre, de mancomunitats de la Comunitat Valenciana, per a la seua conversió en mancomunitats d'àmbit comarcal.  
  
Article 2. Entitats beneficiàries  
Podran ser beneficiàries de les subvencions les mancomunitats de municipis de la Comunitat Valenciana que és troben en algun dels supòsits següents:  
a) Haver obtingut la resolució de qualificació d'àmbit comarcal conforme al títol III de la Llei 21/2018, de 16 d'octubre, de mancomunitats de la Comunitat Valenciana.  
b) Haver iniciat l'expedient de modificació estatutària de la Llei 21/2018, de 16 d'octubre, de mancomunitats de la Comunitat Valenciana, per a la seua conversió en mancomunitats d'àmbit comarcal abans de la finalització del termini de presentació de sol·licituds.  
Les entitats beneficiàries de les subvencions hauran de reunir els requisits establits en l'article 13 de la Llei 38/2003, de 17 de novembre, general de subvencions.  
  
Article 3. Despeses subvencionables  
Seran subvencionables les despeses de personal i les despeses corrents i de funcionament incloses en els capítols I i II del pressupost de despeses de l'exercici corresponent a la convocatòria, i realitzades durant el període que s'hi establisca:  
  
I. Despeses de personal:  
a) Les retribucions bàsiques i complementàries del personal funcionari i del personal laboral fix.  
b) Les quotes, les prestacions i les despeses socials del personal de l'apartat a, a càrrec de la mancomunitat.  
  
II. Despeses corrents en béns i serveis  
a) Els imports de l'arrendament de terrenys, edificis, maquinària, material de transport, mobiliari, equips d'informació i un altre immobilitzat material.  
b) Les reparacions, el manteniment i la conservació d'infraestructures, edificis i locals, maquinària, material de transport i un altre immobilitzat material, excloses aquelles despeses subsumibles en el capítol VI de despeses d'inversió.  
c) El material no inventariable: material d'oficina, premsa, revistes, llibres i altres publicacions i material informàtic.  
d) Els subministraments: electricitat, aigua, gas, combustibles, vestuari, productes alimentosos, farmacèutics i sanitaris, neteja i higiene, recanvis de maquinària, utillatge i elements de transport, material electrònic i de telecomunicacions.  
e) Les comunicacions: telefòniques, postals, telegràfiques, informàtiques i altres despeses en comunicacions.  
f) Els serveis externalitzats: la contractació de serveis municipals mancomunats amb empreses externes.  
g) La redacció i els estudis de treballs tècnics executats per empreses externes.  
No serà subvencionable l'IVA satisfet per les entitats beneficiàries.  
  
  
Article 4. Obligacions de les entitats beneficiàries  
1. Les entitats beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de l'LGS, així com, si fa el cas, a les exigències que determina la normativa en matèria de transparència, accés a la informació pública i bon govern.  
  
2. En concret, són obligacions de cada entitat beneficiària:  
a) Realitzar les despeses que fonamenten la concessió de la subvenció en el període establit en cada convocatòria.  
b) Justificar davant l'òrgan concedent la realització de les despeses subvencionades, així com el compliment dels requisits i les condicions que determinen la concessió o el gaudi de la subvenció.  
c) Sotmetre's a les actuacions de comprovació a efectuar per l'òrgan concedent, així com qualssevol altres de comprovació i control financer que puguen realitzar els òrgans de control i fiscalització competents.  
  
d) Comunicar a l'òrgan concedent l'obtenció de subvencions o ajudes per a la mateixa finalitat, provinents de qualsevol administració o ens públic o privat.  
e) Facilitar l'exercici de les funcions d'inspecció i control per part de l'òrgan concedent, a fi de conéixer qualsevol aspecte de l'objecte de la subvenció.  
f) Fer el reintegrament dels fons percebuts, en els supòsits contemplats en l'article 37 de l'LGS.  
g) Facilitar totes les dades i informació, relacionades amb les subvencions concedides, que li siguen requerides per l'òrgan gestor de les subvencions, així com comunicar-li les incidències i les variacions que és produïsquen en relació amb aquestes.  
3. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent i, de manera especial, amb el que disposa la Llei 1/2015.  
  
  
Article 5. Import màxim de la subvenció  
L'import màxim per a finançar les despeses subvencionades s'establirà en la corresponent convocatòria anual.  
  
Article 6. Convocatòria i procediment de concessió  
1. El procediment per a la concessió d'aquestes ajudes es tramitarà en règim de concurrència competitiva, d'acord amb el que es disposa en l'article 22.1 de l'LGS, i en l'article 164 i següents de la Llei 1/2015.  
  
2. El procediment de concessió de les subvencions regulades en les presents bases s'iniciarà d'ofici mitjançant la publicació de la corresponent convocatòria aprovada per la Presidència de la Generalitat, sense perjudici de l'eventual delegació de competències, d'acord amb el que es disposa en l'article 22.1 de l'LGS, i en l'article 164 i següents de la Llei 1/2015, de 6 de febrer.  
3. La convocatòria es publicarà en la Base de Dades Nacional de Subvencions i en el Diari Oficial de la Generalitat Valenciana, de conformitat amb el que s'estableix en els articles 18, 20 i 23 de l'LGS.  
4. Les disposicions de la convocatòria detallaran, almenys, el contingut mínim previst en l'article 166 de la Llei 1/2015.  
5. Es delega, en la persona titular de Secretaria Autonòmica competent en materia d'administració local, la convocatòria de les subvencions previstes en aquest decret.  
  
Article 7. Sol·licituds i documentació  
1. La sol·licitud de subvenció, signada per la persona a qui corresponga la representació legal de l'entitat, es presentarà en el termini d'un mes comptat des de l'endemà de la publicació de la convocatòria d'aquestes subvencions en el Diari Oficial de la Generalitat Valenciana. La sol·licitud haurà de formalitzar-se i anar acompanyada de la documentació segons els models que figuren com a annex en la convocatòria, i es presentarà telemàticament conforme al que es disposa per l'article 14 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPACAP).  
  
2. Rebudes les sol·licituds, s'incoarà d'ofici un expedient per cada sol·licitud, i la direcció general competent en matèria d'administració local, com a òrgan instructor, verificarà que la sol·licitud reuneix els requisits exigits i que s'acompanya la documentació que siga exigible segons el que s'estableix en la corresponent convocatòria.  
3. Si la sol·licitud no reuneix els requisits i els documents que s'assenyalen en la convocatòria de les subvencions, es requerirà l'entitat interessada perquè, en un termini de 10 dies, esmene la falta o acompanye els documents preceptius, amb la indicació que, si així no ho fa, se la tindrà per desistida de la seua petició, amb la resolució prèvia que corresponga, d'acord amb l'LPACAP).  
4. Seran causes d'exclusió no corregibles les següents:  
a) La presentació de la sol·licitud fora del termini establit en la corresponent convocatòria.  
b) La petició de subvenció exclusivament per a despeses no contemplades en l'objecte de la convocatòria.  
  
Article 8. Criteris objectius d'atorgament de la subvenció  
1. La concessió de les subvencions s'efectuarà en règim de concurrència competitiva.  
2. Per a determinar la quantia dels subvencions, es tindran en compte, com a criteris:  
a) Els recursos pressupostaris de la mancomunitat reflectits en els capítols I i II del pressupost en vigor de la mancomunitat.  
Fins a 1.000.000 ?: 1 punt.  
D'1.000.001 - a 3.000.000 ?: 2 punts.  
De 3.000.001 - en avant: 3 punts.  
b) La població oficial, a data 1 de gener de l'exercici de la convocatòria, publicada en l'INE.  
Fins a 15.000 habitants: 1 punt.  
De 15.001 a 100.000 habitants: 2 punts.  
De 100.001 habitants en avant: 3 punts.  
Per a l'obtenció de la quantia individualitzada de la subvenció corresponent a cada mancomunitat beneficiària, es dividirà la quantitat pressupostada per a l'ajuda establida en la corresponent convocatòria, entre el total dels punts obtinguts per les mancomunitats, atesos els anteriors criteris, resultant un valor per cada punt. L'import de les subvencions, individualment considerades, serà el resultat de multiplicar el valor-punt pel total de punts que obtinga cada mancomunitat.  
  
  
Article 9. Ordenació i instrucció del procediment i comissió de valoració  
1. L'òrgan competent per a l'ordenació i la instrucció del procediment serà la direcció general amb competència en matèria d'administració local.  
2. Per a l'estudi i la valoració de les sol·licituds presentades per les mancomunitats de municipis es constituirà una Comissió avaluadora. Aquesta comissió avaluadora estarà integrada per:  
a) Presidència: la persona titular de la direcció general amb competència en matèria d'administració local o la persona que designe en la seua substitució.  
  
b) Vocalies:  
b.1) La persona titular de la subdirecció general competent en matèria d'administració local o la persona que designe en la seua substitució.  
  
b.2) La persona titular del servei amb competència en matèria de gestió de subvencions a entitats locals corresponents a la direcció general amb competència en matèria d'administració local.  
b.3) Dues vocalies designades per la persona titular de la direcció general amb competència en matèria d'administració local.  
Exercirà les funcions de secretaria la persona titular del servei amb competència en matèria de gestió de subvencions a entitats locals, corresponent a la direcció general amb competència en matèria d'administració local.  
La comissió elaborarà una proposta, que contindrà una relació de les entitats sol·licitants per a les quals es proposa la concessió de la subvenció i la seua quantia, així com la d'aquelles per a les quals es proposa la denegació.  
El funcionament de la comissió de valoració es regirà per els normes de funcionament dels òrgans col·legiats previstes en la secció tercera, del capítol II, del títol preliminar de la Llei 40/2015, d'1 d'octubre, de règim jurídic del sector públic.  
  
Article 10. Resolució  
1. Es delega en la persona titular de la direcció general competent en matèria d'administració local la facultat de dictar la resolució de concessió de les subvencions, a la vista de la proposta motivada de resolució, formulada per la Comissió de valoració.  
2. El termini màxim per a resoldre i notificar la resolució escaient serà de sis mesos comptats a partir de la publicació de la corresponent convocatòria, transcorregut el qual sense que s'haja notificat la resolució expressa podran entendre's desestimades les corresponents sol·licituds per silenci administratiu, d'acord amb el que estableix l'LPACAP, i l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat.  
3. Les resolucions de l'òrgan concedent esgoten la via administrativa. Contra aquesta resolució o contra la desestimació per silenci, podran interposar-se els recursos que escaiga conforme a la legislació vigent.  
  
La resolució es notificarà a les entitats interessades en els termes previstos en l'article 40 de l'LPACAP, i la seua publicitat se subjectarà al que es disposa en l'article 18 de l'LGS.  
  
Article 11. Concurrència amb altres ajudes  
1. L'ajuda concedida serà compatible amb altres ajudes, subvencions, ingressos o recursos per a les despeses objecte d'aquestes ajudes, provinents de la Generalitat, d'altres administracions o ens públics o privats nacionals o internacionals.  
En el cas que les ajudes foren complementàries a altres ajudes en el marc de fons europeus de recuperació o de fons estructurals, haurà de garantir-se una comptabilitat diferenciada de les despeses i un sistema de traçabilitat adequat.  
2. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost real de l'activitat subvencionada, de conformitat amb l'article 19.3 de l'LGS.  
  
Article 12. Supòsits i criteris de modificació de la resolució  
1. L'obtenció concurrent de subvencions o ajudes atorgades per altres administracions o ens públics o privats per a les mateixes despeses podrà donar lloc, si escau, a la pèrdua del dret al cobrament total o parcial de la subvenció.  
2. La modificació o alteració de les condicions tingudes en compte per a la concessió de la subvenció i, en tot cas, si es produeix una variació de les condicions tingudes en compte per a la concessió de la subvenció, per les causes de reintegrament que estableix l'article 37 de l'LGS, escaurà exigir el reintegrament total o parcial de les quantitats percebudes, amb l'informe previ de l'òrgan competent de control de la subvenció i després del tràmit d'audiència legalment establit.  
  
Article 13. Ordenació del pagament i justificació de les subvencions concedides  
1. La justificació de la subvenció s'adreçarà a la direcció general amb competències en matèria d'administració local. El termini per a la presentació de la justificació finalitzarà, amb caràcter general, el 31 d'octubre de cada exercici, llevat que, per circumstàncies concurrents, es fixe un termini diferent en la resolució de convocatòria o en la resolució de concessió.  
2. Per a la justificació de la subvenció, l'entitat beneficiària aportarà un compte justificatiu simplificat que contindrà la informació següent:  
  
a) Una certificació acreditativa d'haver obtingut la resolució de qualificació d'àmbit comarcal conforme al Títol III de la Llei 21/2018, de 16 d'octubre, de mancomunitats de la Comunitat Valenciana, o un certificat d'haver iniciat l'expedient de modificació estatutària de la Llei 21/2018, de 16 d'octubre, de mancomunitats de la Comunitat Valenciana, per a la seua conversió en mancomunitats d'àmbit comarcal abans de la finalització del termini de presentació de sol·licituds.  
  
b) Una certificació de les despeses realitzades objecte de subvenció, segons el model expressat en la convocatòria de la subvenció.  
c) La còpia compulsada de les nòmines i de les factures reglamentàries, segons la normativa vigent, així com qualsevol altra documentació justificativa suficient, si és el cas. Tant les factures com la indicada documentació hauran de correspondre's amb les despeses realitzades durant el període que figure en la convocatòria, i per un import equivalent al de l'ajuda concedida, en els termes exposats en la resolució de concessió.  
d) Una certificació acreditativa de trobar-se al corrent en el compliment de l'obligació de rendició dels comptes anuals davant la Sindicatura de Comptes.  
La no presentació de la justificació de la despesa en el termini fixat donarà lloc a la pèrdua de la subvenció i la consegüent revocació. En la tramitació del procediment es garantirà en tot cas l'audiència de la persona interessada.  
La justificació de la subvenció haurà de complir amb els requisits establits en l'article 30 de l'LGS.  
3. El pagament a les entitats beneficiàries de les subvencions concedides es realitzarà de conformitat amb el que s'estableix per la Llei de pressupostos de la Generalitat, corresponent a l'exercici en el qual s'emmarque cada convocatòria, en relació amb el que es preveu en els articles 164 i següents de la Llei 1/2015, i procedirà el pagament total, una vegada justificada la despesa subvencionada.  
  
Article 14. Revisió d'expedients  
1. L'incompliment total o parcial dels requisits i les obligacions establits en les presents bases i en altres normes aplicables comportarà, amb l'audiència prèvia a l'entitat beneficiària, deixar sense efecte la subvenció concedida, o procedir a la seua minoració, en cas de justificació per quantia inferior a la concedida.  
El falsejament o l'ocultació de dades i documents, en tant que afecten substancialment la concessió i el lliurament de fons públics, donarà lloc a responsabilitat en l'ordre jurisdiccional competent.  
2. En els casos contemplats en l'article 37 de l'LGS, les entitats beneficiàries hauran de reintegrar la totalitat o part de la quantitat percebuda, més els corresponents interessos de demora.  
En aquests casos es procedirà a la incoació de l'oportú expedient que, amb l'audiència prèvia de la mancomunitat comarcal interessada, serà resolt, per delegació, per la persona titular de la Direcció General amb competència en matèria d'administració local.  
3. També escaurà el reintegrament de les quantitats percebudes i l'exigència de l'interés de demora corresponent, des del moment del pagament de la subvenció fins al dia en què s'acorde la procedència del reintegrament, en els supòsits establits en l'article 37 de l'LGS.  
En particular, seran causes de reintegrament les següents:  
a) L'incompliment de l'obligació de justificació en els termes i terminis establits o la justificació insuficient.  
b) L'incompliment de la finalitat per a la qual va ser concedida la subvenció.  
c) Quan resulte acreditada, a través del seguiment de les despeses subvencionades efectuat pel corresponent òrgan instructor, la inadequació de la despesa efectivament realitzada al sosteniment de despeses de personal i de despeses corrents en béns i serveis de mancomunitats d'àmbit comarcal, pels quals s'ha proposat i adjudicat la subvenció.  
  
4. Quan, en l'exercici de les funcions d'inspecció o control, es deduïsquen indicis de la incorrecta obtenció, gaudi o destí de l'ajuda percebuda, les unitats administratives encarregades d'aquestes funcions podran acordar la retenció de les factures, els documents equivalents o substitutius, i de qualsevol altre document relatiu a les operacions en les quals es manifesten aquests indicis.  
5. El règim sancionador serà el previst en els articles 173 i següents de la Llei 1/2015.  
6. Els danys i perjudicis que pogueren sobrevindre per les despeses objecte de subvenció seran de compte i risc de l'entitat beneficiària de la subvenció.  
  
Article 15. Seguiment i pla de control  
1. La comprovació material de l'efectiva realització de la despesa subvencionada es realitzarà mitjançant el corresponent pla de control que desenvolupe la direcció general amb competència en matèria d'administració local, de conformitat amb el que es preveu en el article 169.3 de la Llei 1/2015.  
2. El tipus de control serà administratiu, sobre la totalitat o sobre una mostra de les subvencions concedides seleccionades aleatòriament que haurà de ser com a mínim del deu per cent.  
  
Article 16. Quantia de les subvencions  
L'import de la subvenció de cada entitat beneficiària es correspondrà, com a màxim, amb el cost de les despeses subvencionables.  
No serà subvencionable l'import corresponent a l'impost sobre el valor afegit.  
L'ajuda concedida es veurà reduïda proporcionalment en el cas que la justificació de les despeses realitzades no assolisca la quantia atorgada. La reducció o modificació de l'ajuda concedida exigirà la tramitació del corresponent procediment contradictori.  
  
Article 17. Transparència, subministrament d'informació i dades obertes  
Sense perjudici de les obligacions de publicitat activa en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
1. Donar l'adequada publicitat del caràcter públic del finançament de les despeses objecte de subvenció, incloent-hi el logotip de la Generalitat en mitjans de difusió, cartells, materials impresos, mitjans electrònics o audiovisuals, i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, quan prèviament aquesta ho requerisca, tota la informació que necessite per al compliment de les obligacions previstes en la normativa en matèria de transparència, en el termini de 15 dies hàbils des del requeriment.  
3. Posar a la disposició de l'administració de la Generalitat els nous conjunts de dades que es generen per la formalització i el desenvolupament de les subvencions atorgades per aquesta, sempre que siga possible, com a conjunt de dades obertes.  
  
Article 18. Règim jurídic en matèria de protecció de dades personals  
  
1. La gestió de les subvencions previstes en les presents bases comporta el tractament de dades de caràcter personal, per la qual cosa cal complir amb les mesures i les garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades; i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius s'haurà de tindre en compte el principi de protecció de dades. En concret, les dades personals seran les adequades, pertinents i limitades al que calga, en relació amb els fins per als quals són tractades; es mantindran de manera que permeta la identificació de les persones interessades durant no més temps del necessari per als fins del tractament de les dades personals.  
  
3. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679; i en l'article 11 de la Llei orgànica 3/2018, de 5 de desembre.  
En el cas que es recullen dades, tant en la sol·licitud com en el procediment de justificació, de persones que no són les representants legals, haurà de proporcionar-se un document que permeta el compliment d'allò establit en aquest apartat, i ha d'incloure's en la declaració responsable l'obligació de la persona sol·licitant d'informar aquelles persones de les quals s'aporten dades per a l'obtenció de la subvenció.  
  
4. En tota la gestió de les subvencions es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades i aconseguir així la integritat i confidencialitat de les dades.  
  
  
Article 19. Delegació i facultat de desenvolupament  
1. Es delega, en la persona titular de la direcció general competent en matèria d'administració local, l'adopció de les resolucions o de les mesures necessàries per al desenvolupament i l'execució d'aquest decret, que inclouen, entre altres, la resolució de concessió de les subvencions, així com la resolució de minoració de la quantia concedida, si escau, i l'aprovació del compte justificatiu de les subvencions concedides.  
2. Així mateix, s'autoritza la persona titular de la direcció general amb competències en matèria d'administració local, a dictar les instruccions que siguen necessàries per a l'aplicació d'aquest decret i de les corresponents convocatòries.  
  
  
DISPOSICIÓ ADDICIONAL  
  
Única. Incidència pressupostària  
L'aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen efectuar-se conformement a la consignació pressupostària que s'establisca en el corresponent exercici.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 8 de setembre de 2022  
  
 El president de la Generalitat  
XIMO PUIG I FERRER